KIRJALLINEN KYSYMYS P-3404/01

esittäjä(t): Carlos Ripoll y Martínez de Bedoya (PPE-DE) komissiolle

(5. joulukuuta 2001)

Aihe: Yhteisön toimielinten viralliset kielet

Heinäkuun 10. päivänä 2001 komissio julkaisi Euroopan yhteisöjen virallisessa lehdessä S 130 Life-ohjelman (ympäristön ala) toimiin liittyvän tarjouskilpailukutsun nro D1/ASS/2001/0053. Asialle on järjestetty rahoitus 15:ssa Euroopan unionin jäsenvaltiossa sekä joissakin hakijamaissa. Kyseessä on Life-ohjelman tekninen tuki.

Tarjouskilpailukutsun liitteen kohdassa 1.6. c ilmoitetaan valintaperusteet, ja työryhmän koostumus on selvästi määritelty:

Työryhmän johtajan ja apulaisjohtajan sekä muun henkilökunnan pitäisi komission vastuualueiden mukaisesti osata englannin ja/tai ranskan lisäksi yhtä muuta kieltä. Nämä kaksi kieltä ovat viralliset kielet kaikessa yhteydenpidossa komission kanssa.

Perustamissopimuksen 314 ja 290 artiklojen mukaisesti yhteisön toimielinten lingvistisestä järjestelmästä säädetään neuvoston asetuksessa N:o 1. Sen 6 artiklan mukaan Euroopan yhteisön toimielinten täytyy työskennellä, pitää yhteyttä, muodostaa kontakteja, levittää tietoa toiminnastaan, tiedottaa päätöksistään, asiakirjoistaan ja oikeustoimistaan 11 virallisella kielellä.

Onko tarjouskilpailukutsussa mainittu seikka, että englanti ja ranska ovat viralliset kielet kaikessa yhteydenpidossa komission kanssa, perustamissopimusten mukainen? Voiko komissio ilmoittaa, minkä oikeusperustan mukaisesti edellä mainittu tarjouskilpailukutsu on julkaistu näillä erityisehdoilla?

Katsooko komissio, että edellä mainitusta tarjouskilpailukutsusta ei aiheudu kielellistä syrjintää eikä näin ollen vääristymiä markkinoilla?

Voiko komissio ilmoittaa yksityiskohdat ja arviointitulokset kaikista tarjouskilpailukutsun D1/ASS/2001/0053 liitteessä julkaistujen valintaperusteiden mukaisesti kilpailuun osallistuneista?

Margot Wallströmin komission puolesta antamayhteinen vastauskirjallisiin kysymyksiin P-3404/01, P-3405/01, P-3446/01 ja P-3447/01

(26. maaliskuuta 2002)

Life-asetuksen (Euroopan parlamentin ja neuvoston asetus (EY) N:o 1655/2000, annettu 17. heinäkuuta 2000, ympäristöalan rahoitusvälineestä(1)) mukaan viisi prosenttia käytettävissä olevista määrärahoista käytetään liitännäistoimenpiteisiin, erityisesti Life-ohjelmassa aloitettujen toimien arviointiin, seurantaan ja edistämiseen.

Asetuksen tämän säännöksen toteuttamiseksi ympäristöasioiden pääosasto julkaisi tarjouskilpailun ENV.D1/ASS/2001/0053, joka koskee avustamista ympäristön Life-tukiohjelman toimiin liittyvissä tehtävissä.

Kyseisen tarjouskilpailun teknisessä liitteessä edellytetään, että valitun ryhmän on hallittava kaikki yhteisön kielet, jotta se voisi hoitaa yhteyksiä kaikkien jäsenvaltioiden edunsaajiin ja seurata hyväksyttyjä hankkeita kaikilla yhteisön kielillä.

Käytännön syistä, jotta helpotettaisiin kaikkien ryhmän jäsenten kommunikointia keskenään ja komission kanssa, työ- ja kommunikointikielet on rajoitettu kahteen (englanti tai ranska). Lisäksi edellytetään, että ryhmän johtaja ja koordinoinnista komission kanssa vastaavat henkilöt osaavat aktiivisesti englantia ja/tai ranskaa sekä lisäksi passiivisesti toista näistä kielistä. Kyseiset kielet ovat Life-ohjelman hallintoyksikön jäsenten yhteiset työkielet ja yksikön valmisteluasiakirjojen laadintakielet.

Tällainen teknistä apua koskevaan erityissopimukseen liittyvä vaatimus ei tietenkään aseta kyseenalaiseksi yhteisön kieliä koskevaa järjestelyä.

Vaatimus ei vääristä markkinoita. Tarkoituksena on varmistaa ryhmän työn laatu ja johdonmukaisuus ja näin taata sen tehokkuus.

Lisäksi viidestä saadusta tarjouksesta kolme täytti kieliä koskevan valintaperusteen.

Kaikkien saatujen tarjouksien arvioinnin tulokset lähetetään suoraan parlamentin jäsenille sekä parlamentin pääsihteeristöön.

(1) EYVL L 192, 28.7.2000.